
RAPORT

              asupra propunerii legislative privind declararea depoului "Ilie Pintilie" ca fiind de utilitate publică, precum şi transformarea acestuia în piaţă, numită "Piaţa Pensionarilor", piaţa agroalimentară socială şi în parc numit "Parcul Pensionarilor"
În conformitate cu prevederile art.95 din Regulamentul Camerei Deputaţilor, republicat, Comisia juridică, de disciplină şi imunităţi a fost sesizată spre dezbatere, în fond, cu propunerea legislativă privind declararea depoului "Ilie Pintilie" ca fiind de utilitate publică, precum şi transformarea acestuia în piaţă, numită "Piaţa Pensionarilor", piaţa agroalimentară socială şi în parc numit "Parcul Pensionarilor", trimisă cu adresa Pl.x 676 din 4 noiembrie 2008, înregistrată cu nr.31/1056 din 7 noiembrie 2008.    

Potrivit prevederilor art.75 din Constituţia României, republicată, şi ale art.92 alin. (9) pct.2, din Regulamentul Camerei Deputaţilor, republicat, Camera Deputaţilor este Cameră decizională.

Senatul, în calitate de primă Cameră sesizată, a respins această propunere legislativă, în şedinţa din 7 octombrie 2008.

Consiliul Legislativ a avizat negativ această iniţiativa legislativă, conform avizului nr.663  din 3 iunie 2008.

Comisia pentru administraţie publică, amenajarea teritoriului şi echilibru ecologic a avizat negativ propunerea legislativă, potrivit adresei nr.26/3013 din 27 ianuarie 2009.

Propunerea legislativă supusă dezbaterii are ca obiect de reglementare declararea ca fiind de utilitate publică a depoului „Ilie Pintilie", precum şi transformarea acestuia în piaţă agroalimentară numită „Piaţa Pensionarilor" şi în parc numit „Parcul Pensionarilor" prin derogare de la prevederile art. 7 din Legea nr. 33/1994 privind exproprierea pentru cauză de utilitate publică.
În conformitate cu prevederile art.61 din Regulamentul Camerei Deputaţilor, republicat, membrii Comisiei au examinat propunerea legislativă şi documentele care o însoţesc, în şedinţa din 10 februarie 2009. 
În cadrul dezbaterilor, membrii Comisiei au constatat că din expunerea de motive şi din textul propunerii legislative nu reiese în proprietatea cui se află acel depou sau care este natura proprietăţii acestuia pentru a putea determina dacă sunt sau nu aplicabile prevederile art. 2 din Legea nr.33/1994 privind exproprierea pentru cauză de utilitate publică, potrivit cărora „pot fi expropriate bunurile imobile proprietatea persoanelor fizice sau persoanelor juridice cu, sau fără scop lucrativ, precum şi cele aflate în proprietatea privată a comunelor, oraşelor, municipiilor şi judeţelor.”  Totodată s-a subliniat că, în măsura în care proiectul intervine cu privire la statutul juridic al unui bun aflat în proprietatea publică a Municipiului Bucureşti, nu sunt aplicabile dispoziţiile Legii nr. 33/1994, deoarece declararea utilităţii publice se face pentru bunuri imobile aflate în proprietate privată tocmai în vederea trecerii lor în proprietate publică.  
De asemenea, s-a evidenţiat faptul că în cazul în care iniţiativa legislativă ar viza schimbarea destinaţiei unui imobil aflat în proprietatea publică sau privată a unităţii administrativ teritoriale, atunci ar fi necesar şi acordul autorităţii administraţiei publice locale, în virtutea principiului constituţional al autonomiei locale.
La dezbateri au fost prezenţi 17 deputaţi, din totalul de 25 membri ai Comisiei juridice, de disciplină şi imunităţi.
Faţă de considerentele menţionate mai sus, membrii Comisiei au hotărât, cu unanimitate de voturi, să propună plenului Camerei Deputaţilor respingerea propunerii legislative privind declararea depoului "Ilie Pintilie" ca fiind de utilitate publică, precum şi transformarea acestuia în piaţă, numită "Piaţa Pensionarilor", piaţa agroalimentară socială şi în parc numit "Parcul Pensionarilor".
În raport cu obiectul şi conţinutul său, iniţiativa legislativă face parte din categoria legilor organice. 

